Kjörsókn undir því sem hún var við síðustu kosningar Um miðjan dag í dag virtist sem kjörsókn yrði víða undir því sem hún var fyrir fjórum árum . Þannig var það t.d. í Borgarbyggð , en þar höfðu 38% kosið klukkan 15 í dag , en á sama tíma árið 2006 voru það 40% . Utankjörfundar atkvæði þar voru 10% færri . Í Hvalfjarðarsveit höfðu 34,6% kosið klukkan 14:00 og er það svipuð kjörsókn og var á sama tíma árið 2006 . Í Hvalfjarðarsveit verður kjörstað lokað klukkan 21 í kvöld og munu úrslit liggja fyrir um klukkan 10:30 í kvöld . Í Borgarbyggð verður kosið á flestum kjörstöðum til klukkan 22 og munu fyrstu tölur verða birtar fljótlega eftir það . Meðfylgjandi mynd var tekin undir kvöld á kosningaskrifstofu Samfylkingar í Borgarbyggð . Þar voru þá staddir fulltrúar þriggja framboða ásamt Guðbjarti Hannessyni þingmanni . Létt var yfir mannskapnum og góð stemning en allir kváðust verulega spenntir að bíða úrslitanna .